Lørdag formiddag d. 6 december forsvandt 17-årige Mette. Hun ville gå en tur for at se nogle naboers kattekillinger, men hun kom aldrig hjem igen.

Nu nærmer julen sig, og moderens største ønske er at få sin datter hjem i god behold.

- Hun havde virkelig glædet sig meget til jul, og derfor er det jo ekstra hårdt. Også fordi vi ved jo slet ikke, om hun kommer hjem. Især lige nu, for hvad med julen? Vi håber jo i aller højeste grad, at hun kommer før, men det hele er så uvist, siger moderen til Ekstra Bladet.

Se også: Mor til forsvundne Mette: Det er uforståeligt og hårdt

Her ni dage senere er der stadig ingen livstegn fra Mette.

- Der er faktisk ikke sket noget de sidste par dage, og der er ingen tegn. Vi har været nogle af de steder, hvor vi har været tidligere, og så kan vi egentlig bare håbe på, at hun kommer hjem.

- Der er rigtig mange mennesker, der gerne vil hjælpe, men vi ved bare ikke, hvad vi skal sætte dem til andet end at kigge sig omkring på deres færden, siger moderen til Ekstra Bladet.

Missing People hjælper

Selv om Mette ikke har vist sig i knap 10 dage, så har familien langt fra givet op. Tværtimod.

- I går har jeg haft besøg af Rene fra Missing People, og nu begynder vi så at lede sammen med dem. Vi er ved at lave en plan for, hvad vi skal gøre.

Se også: Politiet leder stadig efter Mette: Kan være i livsfare

Gårsdagens besøg var kun et kort et af slagsen, men nu forsøger moderen i fællesskab med Missing Peoples formand at lægge en helt klar slagplan for, hvad der skal ske de næste par dage.

Kan være i livsfare

Mette har de sidste uger været indlagt på en klinik i København på grund af sin spiseforstyrrelse.

Sygdommen gør ikke forældrene mindre bekymrede, for den betyder, at Mette er meget svag og ikke har meget at stå imod med. Hendes liv er derfor i fare, hvis hun ikke hurtigst muligt kommer i kontakt med sundhedsfagligt personale.

- Derfor er det virkelig vigtigt, at folk ringer til politiet, hvis de tror, de har set hende. Så vi kan få hende hjem igen, siger moderen.

Se også: Kan være i livsfare: 17-årige Mette efterlyses

Forældrenes dage går kun med at tænke på og lede efter Mette.

- Det er rigtig hårdt. Det er forfærdeligt at tænke på, at nogen måske har taget hende og gjort noget ved hende. Man tør næsten ikke tænke tanken, siger moderen.

Artikel ændret, navn, foto fjernet